SVJETSKI DAN VATROGASACA: Sopstveni život rizikuju u službi zaštite ljudi i imovine

Jedan od najhumanijih poziva u svijetu, te uniforma koja ulijeva nadu, kada je vidite u nekim nevoljama jeste sigurno uniforma vatrogasaca.

Profesionalna vatrogasna jedinica Zenica u svom sastavu ima oko 50 profesionalnih vatrogasaca koji već godinama odgovaraju najzahtjevnijim pozivima i nesrećama na području grada.

„Vatrogasci su heroji, ja radim 31 godinu, radio sam i prije rata i tačno znam koliko su to veliki momenti. Same intervencije, humanost posla, spašavanje ljudi i materijalnih dobara, spašavanja ljudi u saobraćajnim nesrećama, samo je dio onoga što mi radimo“, kazao nam je Enver Čostović, zamjenik komandira odjeljenja Profesionalne vatrogasne jedinice Zenica.

Enver Čostović

Posao vatrogasaca opasan je i zahtjevan, ali nadasve human i požrtvovan. U mnogim opasnim situacijama vatrogasci spašavaju ljudske živote, intervenišu u požarima, zemljotresima, poplavama, kao i saobraćajnim nesrećama, do mjere da rizikuju i sopstveni život.

„Apelovao bih na narod da nas shvate, jer mi smo tu kad trebamo, dajemo sve od sebe, dajemo profesionalnost u obavljanju poslova, maksimum snage i sigurno je da smo to pokazali u zadnjim godinama, a ujedno pokazujemo uz edukaciju i spremnost, te mislim da na svaku intervenciju odgovorimo shodno našim zadacima“, dodao je Čostović.

Kako ističu iz Profesionalne vatrogasne jedinice, posao je dosta zahtjevan, iako se konstantno radi na obukama i edukacijama, a svojim znanjem i sposobnostima otvaraju vrata mlađim kadrovima.

„Moja poruka mladim kadrovima je ta da se ne libe, nek pristupe ovom pozivu. ko ima bar malo smisla, te ko ima želju, neka se prijavi, posao jeste težak, narod možda ne misli u pravom smislu, ali u zadnje vrijeme se tačno vidi na jačini i spremnosti u okviru brojnih intervencija, jer kada svi bježe vatrogasci su tu“, rekao nam je komadant i višegodišnji vatrogasac, Enver Čostović.

Uz pozitivne i lijepe primjere koje smo čuli, priču završavamo apelom svima onima koji žele da zajedno sa profesionalnom vatrogasnom jedinicom budu dio ovog humanog poziva, te budu na usluzi građanima onda kada im je to najpotrebnije.